የግል ትምህርት ቤቶች ለሠራተኞቻቸው ሙሉ ደመወዛቸውን እንዲከፍሉ የሚያስገድድ ውሳኔ ተላለፈ
አዲስ አበባ:- የግል ትምህርት ቤቶች ለሚያስተዳድሯቸው ሰራተኞች ያለምንም ቅድመ ሁኔታ ሙሉ ደመወዛቸውን እንዲከፍሉ የሚያስገድድ ውሳኔ ትምህርት ሚኒስቴር አስተላለፈ። ሚኒስቴር መስሪያ ቤቱ በግል ትምህርት ቤቶች የተማሪዎች ወርሃዊ ክፍያ፣ የመምህራንና የአስተዳደር ሰራተኞች ደመወዝና ተያያዥ ጉዳዮች አስመልክቶ በተወሰኑ ውሳኔዎች ላይ ትናንት በሰጠው መግለጫ ሚኒስትር ዴኤታው ዶክተር ገረመው ሁሉቃ እንደገለጹት፤ በግል ትምህርት ቤቶች ውስጥ የሚሰሩ መምህራን እና የድጋፍ ሰጪ ሰራተኞች በዚህ አስቸጋሪ ጊዜ ለኢኮኖሚያዊና ማህበራዊ ችግር እንዳይጋለጡ ትምህርት ቤቶች ለሚያስተዳድሯቸው ሰራተኞች ያለ ምንም ቅድመ ሁኔታ ሙሉ ደመወዝ እንዲከፍሉ ተወስኗል። ሚኒስትር ዴኤታው እንዳብራሩት፤ በዓለም ብሎም በአገሪቱ የተከሰተው የኮሮና ቫይረስ ወረርሽኝን ለመከላከል በመንግስት በርካታ እርምጃዎች ተወስደዋል፤ ከነዚህ እርምጃዎች መካከል አንዱ በመላው አገሪቱ የሚገኙ ትምህርት ቤቶች ከመጋቢት 7 ቀን 2012 ዓ.ም ጀምሮ እንዲዘጉ ተወስኗል። ይህን እርምጃ ተከትሎ በአንዳንድ የግል ትምህርት ቤቶችና በተማሪ ወላጆች መካከል ከትምህርት ቤት ወርሃዊ ክፍያ ጋር ተያይዞ ውዝግብ ተነስቷል። ይህን ችግር ለመፍታት ሚኒስቴር መስሪያ ቤቱ ከክልልና ከከተማ መስተዳድር ትምህርት ቢሮ ኃላፊዎች፣ ከግል ትምህርት ቤት ባለሀብቶች፣ ከግል ትምህርት ቤት ማህበራትና ከወላጅ ኮሚቴዎች ጋር ውይይቶችን በማካሄድ እንዲሁም በ36 የግል ትምህርት ቤቶች የመስክ ዳሰሳ በማድረግ በቀጣይ ወረርሽኙ በቁጥጥር ስር እስከሚውል ድረስ በሁሉም የግል ትምህርት ቤቶች ላይ ተግባራዊ የሚሆኑ ውሳኔዎች ማስተላለፉን ተናግረዋል። እርሳቸው በውሳኔው መሰረት ወላጆች ቀደም ሲል ሲከፍሉት ከነበረው ወርሃዊ ክፍያ ከ50 እስከ 75 በመቶ እንዲከፍሉና ይህም የሚወሰነው የየትምህርት ቤቶች አስተዳደር የወርሃዊ ወጭውን እቅድ ለወላጅ ኮሚቴ አቅርቦ ሲያጸድቅ እንደሆነ ገልጸዋል። ወረርሽኙ ኢኮኖሚያቸውን የጎዳው ወላጆች በረዥም ጊዜ ክፍያ እንዲከፍሉና ምንም መክፈል የማይችሉ ደግሞ መረጃ በማቅረብ ከክፍያ ነጻ እንዲሆኑ መወሰኑን ገልጸው፤ ትምህርት ቤቶች ለሚያስተዳድሯቸው ሰራተኞች ያለ ምንም ቅድመ ሁኔታ ሙሉ ደመወዝ መክፈል እንዳለባቸው መወሰኑን ጠቁመዋል። ወላጆች ከ50 እስከ 75 በመቶ ወርሃዊ ክፍያ እንዲፈፅሙ ተብሎ ከተቀመጠው በላይ ትምህርት ቤቶች ወርሃዊ ክፍያ መጠየቅ እንደማይችሉ ሚኒስትር ዴኤታው አስገንዝበው፤ ወላጆች ክፍያውን የሚከፍሉት ትምህርት ቤቶቹ ለተማሪዎች አስፈላጊውን የትምህርት አገልግሎት በቴክኖሎጂ ታግዘው ሲሰጡ ብቻ ሲሆን፤ ከተወሰነው በላይ ክፍያ በሚጠይቁና ለሰራተኞቻቸው ሙሉ ደመወዝ በማይከፍሉ ላይ ጥብቅ ቁጥጥር በማድረግ እርምጃ እንደሚወሰድ አሳስበዋል። “የተወሰነው ውሳኔም አድሏዊ ሳይሆን ሁሉንም ያማከለና በእኩልነት የታየ ነው” ያሉት ዶክተር ገረመው፤ የውሳኔው ዋና አላማ በግል ትምህርት ቤት የሚማሩ ተማሪዎች በቤታቸው ሆነው ትምህርቱ ተደራሽ እንዲሆን ለማስቻል፤ የግል ትምህርት ቤቶች በዚህ አስቸጋሪ ጊዜ ከወላጅ ኮሚቴ ጋር በመስራት ችግሮችን በጋራ እንዲወጡ ለማድረግ፤ በግል ትምህርት ቤቶች ውስጥ የሚሰሩ መምህራን እና የድጋፍ ሰጪ ሰራተኞች ለኢኮኖሚያዊና ማህበራዊ ችግር እንዳይጋለጡ ለማድረግ መሆኑን ገልጸዋል። የሚኒስቴር መስሪያ ቤቱ ሚና የጣልቃ ገብነት ሳይሆን ሁለቱ አካላት ተወያይተው መግባባት ላይ እንዲደርሱ የማድረግ ስራ መሆኑን የሚናገሩት ሚኒስትር ዴኤታው፤ የተማሪዎች ጤንነትና የትምህርት ተደራሽነትን እንዲሁም የትምህርት ቤት ክፍያን በተመለከተ ትምህርት ቤቶች ወቅታዊ ችግሩን ምክንያት በማድረግ ወላጆች ላይ ተፅዕኖ መፍጠር ሳይሆን በጋራ ተረዳድተው በመመካከር ችግሩን መፍታት እንዲችሉ ለማድረግ መሆኑን አስገንዝበዋል። በመግለጫው ውሳኔዎቹ ለክልልና ከተማ አስተዳደር ትምህርት ቢሮዎች የተላከ ሲሆን፤ ውሳኔው ከሚያዚያ 12 ቀን 2012 ዓ.ም
ጀምሮ ተፈጻሚ ይሆናል። ክልሎች የውሳኔዎቹን አላማ በማይጻረር መልኩ ከራሳቸው ክልል አንጻር አሻሽለው መተግበር እንደሚችሉም ተመልክቷል።አዲስ ዘመን ሚያዚያ 14 ቀን 2012 ዓምሶሎሞን በየነ